Selfmoord hou aan toeneem
Friday, 14 August 2020 09:40
Nog 'n selfmoordpoging het op 16 Julie in Faerie Glen afgespeel.
Die Volunteer Emergency Medical Response Unit (Vemru) het net voor 11 uur daardie aand 'n noodroep ontvang. Toe die paramedici daar aankom was die pasiënt in 'n ernstige toestand. Saam met gewapende reaksie-offisiere op die toneel, het hulle begin werk om die pasiënt te stabiliseer voor ander mediese personeel daar opgedaag het.
Die spanne wat saamgewerk het was van Netcare 911, ER24, LifeSupport 24/7, Bull Security en Brinant Security. 'n Besluit is geneem om die pasiënt met 'n helikopter na 'n spesialis trauma-hospitaal in Johannesburg te vervoer. Die Garsfonteinse Gemeenskapspolisiëringsforum, CSI Security, Tracker SA en Tshwane Metropolisie het gehelp om 'n veilige landingstrook vir die helikopter daar te stel.
In 'Selfmoord neem kwaai toe weens inperking' het ons verlede maand berig dat daar 'n merkbare toename in selfmoordpogings in Pretoria-oos is sedert die Covid-19 pandemie toegeslaan het.
Casper Visser, woordvoerder vir Vemru, wat gereeld na sulke tonele uitgeroep word, verduidelik dat hulle 'n geregistreerde nie-winsgewende organisasie is wat vir hulle voortbestaan afhanklik van skenkings is.
Deel van Vemru se nooddienste sluit 'n trauma-beradingafdeling in. Bel Casper Visser by 082-893-6873.